পহেলগাম হামলায় ‘নিঃশর্ত’ ক্ষমা চাইলেন জম্মু-কাশ্মীরের মুখ্যমন্ত্রী

ওয়েব ডেস্ক: পহেলগাম হামলার (Pahalgam Terror Attack) পরিপ্রেক্ষিতে পর্যটকদের নিরাপত্তায় ব্যর্থতার (Security Breach) দায় নিজের কাঁধে নিয়ে প্রকাশ্যে ক্ষমা চাইলেন জম্মু-কাশ্মীরের (Jammu & Kashmir) মুখ্যমন্ত্রী ওমর আবদুল্লা (Omar Abdullah)। সোমবার কাশ্মীর বিধানসভার বিশেষ অধিবেশনে বক্তব্য রাখতে গিয়ে এই হামলার জন্য গভীর দুঃখপ্রকাশ করেন তিনি। একইসঙ্গে জানান, এই দুঃখজনক ঘটনার সুযোগ নিয়ে তিনি কাশ্মীরের পূর্ণরাজ্যের মর্যাদা ফেরানোর দাবি জানাতে চান না।

এদিন বিধানসভায় ওমর আবদুল্লা বলেন, “পহেলগাম হামলা গোটা দেশকেই নাড়িয়ে দিয়েছে। গত ২১ বছরে এমন মর্মান্তিক হামলার সাক্ষী হয়নি কাশ্মীর। নিহতদের পরিবারের পাশে কীভাবে দাঁড়াব, সে ভাষা আমার নেই। পর্যটকদের নিরাপত্তা দেওয়া আমার দায়িত্ব ছিল। কিন্তু আমি সে দায়িত্ব পালন করতে পারিনি। এজন্য নিঃশর্ত ক্ষমা চাইছি।”

আরও পড়ুন: কাশ্মীর আবহে পাকিস্তানে ফিরলেন ৫৩৭ জন, ভারতে এলেন ৮৫০ জন

তিনি আরও জানান, বহু মানুষের অভিযোগ, ১০ বছর পরে কাশ্মীরে নির্বাচন অনুষ্ঠিত হওয়ার পরে, এবং ইন্ডিয়া জোট ক্ষমতায় আসার পরই ফের জঙ্গি হামলায় রক্তাক্ত হল উপত্যকা। যদিও সেনা বা পুলিশের উপর জম্মু-কাশ্মীর সরকারের সরাসরি নিয়ন্ত্রণ নেই, তবুও নিজের ভূমিকার দায় অস্বীকার করেননি ওমর।

পাশাপাশি, আগের অবস্থান থেকে সরে এসে মুখ্যমন্ত্রী স্পষ্ট জানান, “এমন একটি মর্মান্তিক ঘটনার পরে কাশ্মীরের জন্য পূর্ণরাজ্যের মর্যাদা চাওয়ার কোনও নৈতিক অধিকার আমার নেই। আমরা অতীতে এই দাবি করেছি, ভবিষ্যতেও করব। কিন্তু এখন যদি ২৬ জন নিরীহ মানুষের মৃত্যুকে হাতিয়ার করে দাবি তুলি, তাহলে আমার রাজনীতি লজ্জাজনক হয়ে উঠবে। আমার রাজনীতি এত সস্তা নয়।”